  Майя Бывальцева Суй-пыдзыя сӧсыр спортсменъёс пӧлын шоссеын велоспортъя Россилэн чемпионатэз Удмуртиысь Сергей Пудов но Арслан Гильмутдинов асьсэ классазы быдэн кык зарни медаль басьтӥзы. Со сярысь ивортэ элькунысь Спортъя дасяськонъя центр. Ӵошатсконъёс Ижкарын 31-тӥ куартолэзьысен 2-тӥ инвожоозь ортчизы. Медальёс понна 11 улосвылъёсысь 52 спортсменъёс вожвылъяськизы. 1-тӥ инвожое асьме велосипедистъёс нимаз ворттылонын вормизы, 2-тӥ инвожое —группаен. Россилэн чемпионатаз медальёс басьтон Сергей Пудовлы но Арслан Гильмутдиновлы шоссеын велоспортъя дуннелэн чемпионатаз сюрес усьтӥз. Со 2–5 гудырикошконэ Италиысь Маньяго карын ортчоз. Озьы ик элькунысьтымы спортсменъёс Дуннелэн кубокез понна вожвылъяськонъёсы пыриськозы: 6–8 пӧсьтолэзе Голландиысь Емменын но 16–19 гудырикошконэ Канадаысь Бэ-Комоын. Тегъёс: Спорт Ижкар Удмуртия Россия сӧсыръёс велоспорт  